Peter Skaarup (DD), 2025-01-09:
Tak for ordet.
Med det her beslutningsforslag foreslår Dansk Folkeparti, at Danmark udtræder af Schengensamarbejdet.
Jeg kan i lighed med, hvad andre har sagt, sagtens forstå ønsket om at have permanent grænsekontrol.
Jeg synes, det ville være helt på sin plads, at vi havde det.
Om det så er foreneligt med det forslag, der ligger på bordet her, nemlig at vi skal udtræde af Schengensamarbejdet, er jo så en anden sag, for i dag findes der jo nogle regler i EU, der gør det svært for Danmark at indføre permanent grænsekontrol, samtidig med at vi er medlem af Schengen.
På grund af Schengenreglerne er det sådan, at medlemslandene er tvunget til at udføre forskellige krumspring og jævnligt opfinder nye begrundelser for, hvorfor man skal have grænsekontrol.
Der har vi selv været i Danmark.
Vi er selv der, hvor der har været sådan skiftende begrundelser, siden man indførte grænsekontrollen i 2016, for fortsat at have den pågældende kontrol.
Det er egentlig lidt mærkeligt, at det skal være sådan, for det er jo åbenlyst, som hr. Hans Andersen også var inde på for lidt siden, at der er brug for en god grænsekontrol mellem landene.
Med hensyn til den her tro på, at den ydre grænsekontrol rundt omkring EU er holdbar, er det for de flestes vedkommende gået op for dem, at det ikke er tilfældet.
Den er ikke holdbar; vi kan ikke beskytte Europa og beskytte Danmark udelukkende ved hjælp af grænsekontrol på den ydre grænse rundt omkring EU.
Så i Danmarksdemokraterne er vi enige med forslagsstillerne i målet, nemlig at der grundlæggende er brug for permanent grænsekontrol, hvis vi skal beskytte Danmark og danskerne – og det skal vi – mod terrorisme f.eks. Der er det jo oplagt, at noget af det allerførste, man tyer til, er grænsekontrol og en permanent en af slagsen, sådan at man kan imødegå terrorisme, menneskesmugling, narkotikaindsmugling og alt det, der kommer ind via vores grænser.
Som sagt må man jo så anerkende, at de nuværende regler gør det vanskeligt for Danmark at indføre permanent grænsekontrol, men blot fordi reglerne ser ud, som de gør, betyder det jo ikke, at vi ikke kan arbejde for at ændre dem.
Sådan er det jo inden for alle områder, altså at der godt kan være nogle regler, der forhindrer noget, man gerne vil.
Men så skal man jo bare bruge muligheden for at være med i den her klub til at kunne ændre reglerne, sådan at man går i den retning, man gerne vil.
Og vi vil gerne foreslå, at man reviderer Schengenreglerne, sådan at medlemslandene fremover får mulighed for at indføre permanent grænsekontrol.
Så kan landene jo selv beslutte, om de vil bruge den mulighed, men det, at man har muligheden for at lave det, vil være oplagt, og det er derfor, vi foreslår en revision af de Schengenregler, sådan at medlemslande fremover får den mulighed.
Så kan man sige: Hvorfor så ikke melde os ud af Schengen?
Ja, der er jo også her fra talerstolen givet nogle gode begrundelser for, hvorfor vi ikke kan det lige nu.
Der er en række fordele ved at være medlem af Schengensamarbejdet, som vi jo så ville kaste ud med badevandet, hvis vi gennemførte det her forslag, f.eks. vores medlemskab af Europol.
Vores tilslutning er jo faktisk en rigtig god ting, fordi vi på fælles plan kan bekæmpe kriminalitet, udveksle oplysninger og alt det andet, som vi gør via en parallelaftale.
Så på den måde er der egentlig én fornuftig vej, hvis vi gerne vil have permanent grænsekontrol, og det er, at vi går ind og arbejder for at ændre de regler, som regulerer grænsekontrollen i dag.
Det, vi gerne vil i Danmarksdemokraterne, er lidt det samme, kan man sige, som det, Socialdemokratiet jo faktisk på meget fornuftig vis fremførte i 2018 i det udspil, man kom med – der var også flere andre fornuftige ting, og nu skal ministeren lytte efter, for det er en ros til ministerens parti – der hed »Retfærdig og realistisk«.
Desværre, kan man så sige, er mange af de ting, som stod i det udspil, ikke blevet gennemført, og det er jo også tilfældet her.
Man har syltet mange af de ting, som man selv mente dengang; jeg ved ikke, om det er på grund af Moderaterne eller nogle andre, der har fingrene nede i den der beslutningskasse, eller om man selv ikke rigtig vil.
Men jeg synes egentlig, det er for dårligt, at regeringen ikke engagerer sig mere i danskernes ve og vel ved f.eks. at gennemføre det og arbejde for, at Danmark kan have en permanent grænsekontrol.
Det burde man lægge sig i selen for at gennemføre, ligesom nogle af de andre forslag, som der har været arbejdet med, en konventionsambassadør, udvisningsregler og sådan noget, som man er kommet meget sent med.
Men i Danmarksdemokraterne – her skal jeg konkludere, kan jeg se på formanden – håber vi, at regeringen vil engagere sig i at revidere de her regler og sikre, at Danmark kan indføre permanent grænsekontrol.